‘ฟินันซ่า’มองดอกเบี้ยไร้ทิศชู3เดือน3.1%
ฟินันซ่ามองดอกเบี้ยไร้ทิศทาง รอสหรัฐเลือกตั้งจบ จีนคลอดมาตรการกระตุ้นเศรษฐกิจ แนะลงทุน 3 เดือน รับ 3.10% ต่อปี
1 พ.ย. 2555

ฟินันซ่ามองดอกเบี้ยไร้ทิศทาง รอสหรัฐเลือกตั้งจบ จีนคลอดมาตรการกระตุ้นเศรษฐกิจ แนะลงทุน 3 เดือน รับ 3.10% ต่อปี
นายธีรพันธุ์ จิตตาลาน กรรมการ บริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่า เปิดเผยว่า ขณะนี้ทิศทางดอกเบี้ยยังไม่ชัดเจน บริษัทจึงแนะนำให้นักลงทุนพิจารณาลงทุนในกองทุนระยะสั้น ซึ่งให้ผลตอบแทนสูงกว่าดอกเบี้ยนโยบาย 
บริษัทเปิดขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 3 (FAM FIPR 3M3) ประมาณการผลตอบแทนที่ 3.10% ต่อปี และเปิดเสนอขายตั้งแต่วันนี้-5 พ.ย. 2555 ลงทุนในตราสารหนี้ในประเทศและเงินฝากต่างประเทศ โดยจะป้องกันความเสี่ยงจากอัตราแลกเปลี่ยน
“การลดดอกเบี้ยนโยบายรอบที่ผ่านมาเป็นไปตามที่บริษัทคาดไว้ แต่แนวโน้มดอกเบี้ยในขณะนี้ในสายตาของนักลงทุนสถาบันและนักวิเคราะห์ยังไม่ชัดเจนว่าจะคงที่หรือลดดอกเบี้ย หรือขึ้นดอกเบี้ยในต้นปีหน้า” นายธีรพันธุ์ กล่าว
อย่างไรก็ตาม บริษัทมองแนวโน้มดอกเบี้ยนโยบายอาจปรับลงได้อีก หากเศรษฐกิจสหรัฐหลังการเลือกตั้งกลับมาเผชิญปัญหาความเสี่ยงทางการคลัง (Fiscal Cliff) แต่ถ้าไม่มีความเสี่ยงทางการคลังและเศรษฐกิจจีนมีทิศทางที่จะกระตุ้นเศรษฐกิจหลังได้คณะผู้นำประเทศชุดใหม่ อาจเป็นไปได้ที่ธนาคารแห่งประเทศไทย (ธปท.) อาจขึ้นดอกเบี้ยนโยบายในปีหน้า